Hond lei polisie na vermiste kindersDie snuffelhond genaamd Dante. (Foto: Verskaf) Twee vermiste sussies van KwaZulu-Natal is weer veilig tuis danksy ’n snuffelhond genaamd Dante. Dante het Dinsdag polisiebeamptes na die kinders gelei waar die oudste sussie (15) bewusteloos in die veld aangetref is, met haar slapende vyfjarige sussie bo-op haar. Die polisie sê in ’n verklaring beamptes van die polisie se honde-eenheid en die soek-en-reddingseenheid is Dinsdag na die omgewing van Kwadukuza ontbied. Hulle is meegedeel dat die twee sussies sedert Maandag ná ’n bakleiery by die huis vermis word. Die kinders is laat Maandagaand laas in die Kenia-nedersetting in die omgewing van Glenhills gewaar. ’n Soektog is Dinsdagoggend van stapel gestuur in ’n digte veld wat gemeenskapslede in die Kenia-omgewing aan die polisie uitgewys het. Dit was die snuffelende Dante wat ná ’n uitgebreide soektog eindelik die polisiebeamptes na die twee kinders gelei het. Dringende mediese behandeling is op die toneel op die oudste sussie toegepas voordat sy na die Kwadukuza-hospitaal vervoer is vir verdere mediese behandeling. Haar jonger sussie is sedertdien weer in die sorg van haar ma.